ວັນທີ 21 ກັນຍາ, ໃນຂອບເຂດວາລະປຶກສາຫາລືລວມຂັ້ນສູງ ຂອງສະມັດຊາໃຫຍ່ ສະຫະປະຊາຊາດ ຊຸດທີ 75 ໄດ້ດໍາເນີນ “ວາລະປະຊຸມຂັ້ນສູງ ສະເຫຼີມສະຫຼອງ 75 ປິ ແຫ່ງວັນສ້າງຕັ້ງ ສປຊ” ໂດຍມີການເຂົ້າຮ່ວມຂອງການນໍາຂັ້ນສູງ 137 ທ່ານ ແລະ ລັດຖະມົນຕີບັນດາປະເທດສະມາຊິກ ສປຊ 33 ທ່ານ.
ໃນສານຝາກເຖິງ ພິທີສະເຫຼີມສະຫຼອງ, ທ່ານນາຍົກລັດຖະມົນຕີ ຫງວຽນຊວັນຟຸກ ເນັ້ນໜັກວ່າ: ຈາກຜົນຮ້າຍຢ້ອນຫຼັງອັນໜັກໜ່ວງຈາກສົງຄາມ, ພາຍຫຼັງ 75 ປີ, ໂລກບໍ່ຕ້ອງປະເຊີນໜ້າກັບສົງຄາມໂລກຄັ້ງໃໝ່. ສັນຕິພາບ, ການຮ່ວມມືມິດຕະພາບໄດ້ຮັບການເພີ່ມພູນຄູນສ້າງ, ໄພອຶດຫິວ, ໂລກພະຍາດ ໄດ້ຮັບການຍູ້ຖອຍໄປ; ຊີວິດການເປັນຢູ່ຂອງມະນຸດໄດ້ຮັບການປົວແປງ. ບັນດາຜົນງານໃຫຍ່ຫຼວງນີ້ ບໍ່ສາມາດບັນລຸໄດ້ ຖ້າຫາກວ່າບໍ່ອີງໃສ່ບັນດາຫຼັກການພື້ນຖານຂອງ ກົດບັດ ສປຊ, ບໍ່ສາມາດບັນລຸໄດ້ຖ້າຫາກບໍ່ມີ ສປຊ - ໃຈກາງປະສານງານລວມຂອງບັນດາປະເທດ”. ທ່ານນາຍົກລັດຖະມົນຕີ ຫງວຽນຊວັນຟຸກ ຢັ້ງຢືນວ່າ:
“ພວກຂ້າພະເຈົ້າຂໍສະແດງຄວາມຂອບອົກຂອບໃຈມາຍັງບັນດາປະເທດ ທີ່ໄວ້ເນື້ອເຊື່ອໃຈ ເລືອກຕັ້ງ ຫວຽດນາມ ເປັນກໍາມະການບໍ່ປະຈໍາການສະພາຄວາມໝັ້ນຄົງ ສປຊ ແລະ ຫວຽດນາມ ພວມມານະພະຍາຍາມຈົນສຸດຄວາມສາມາດຂອງຕົນເພື່ອປະຕິບັດໜ້າທີ່ອັນສໍາຄັນນີ້ໃຫ້ເປັນຢ່າງດີທີ່ສຸດ. ພ້ອມທັງເປັນປະທານ ອາຊຽນ 2020, ຫວຽດນາມ ພ້ອມກັບບັນດາປະເທດສະມາຊິກພວມພະຍາຍາມກໍ່ສ້າງປະຊາຄົມ ອາຊຽນ ສາມັກຄີ, ສ້າງຄວາມເຂັ້ມແຂງດ້ວຍຕົນເອງ, ຄວາມວັດທະນາຖາວອນ. ປະຊາຊົນຫວຽດນາມ ຢຶດໝັ້ນພ້ອມກັບບັນດາປະເທດໃນໂລກຮັກສາສັນຕິພາບ, ປະຕິບັດສໍາເລັດບັນດາເປົ້າໝາຍຂອງ ສປຊ ໃນທົ່ວໂລກ. ຂ້າພະເຈົ້າເຊື່ອໝັ້ນວ່າ ດ້ວຍຄວາມຕັດສິນໃຈສູງ ແລະ ຄວາມມານະພະຍາຍາມຢ່າງແຮງ ພວກເຮົາຈະພ້ອມກັນກໍ່ສ້າງໂລກແຫ່ງສັນຕິພາບ ແລະ ອະນາຄົດອັນສົດໃສໃຫ້ວັນນີ້ ແລະ ວັນໜ້າ”
vovworld.vn